CELEX: 32021R0238
Language: bg
Date: 2021-02-16 00:00:00
Title: Регламент за изпълнение (ЕС) 2021/238 на Комисията от 16 февруари 2021 година за изменение на Регламент за изпълнение (ЕС) 2020/532 по отношение на дерогация от регламенти за изпълнение (ЕС) № 180/2014 и (ЕС) № 181/2014 във връзка с проверките на специфичните мерки в областта на селското стопанство в най-отдалечените региони на Съюза и малките острови в Егейско море

17.2.2021   
               
               
                  BG
               
               
                  Официален вестник на Европейския съюз
               
               
                  L 56/10
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/238 НА КОМИСИЯТА
         от 16 февруари 2021 година
         за изменение на Регламент за изпълнение (ЕС) 2020/532 по отношение на дерогация от регламенти за изпълнение (ЕС) № 180/2014 и (ЕС) № 181/2014 във връзка с проверките на специфичните мерки в областта на селското стопанство в най-отдалечените региони на Съюза и малките острови в Егейско море
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (1), и по-специално член 62, параграф 2, първа алинея, букви а) и б) от него,
         като взе предвид Регламент (ЕС) № 228/2013 на Европейския парламент и на Съвета от 13 март 2013 г. за определяне на специфични мерки за селското стопанство в най-отдалечените региони на Съюза и за отмяна на Регламент (ЕО) № 247/2006 на Съвета (2), и по-специално член 8 и член 18, параграф 1, втора алинея от него,
         като взе предвид Регламент (ЕС) № 229/2013 на Европейския парламент и на Съвета от 13 март 2013 г. за определяне на специфични мерки в областта на селското стопанство по отношение на малките острови в Егейско море и за отмяна на Регламент (ЕО) № 1405/2006 на Съвета (3), и по-специално член 7, член 11, параграф 3 и член 14, параграф 1, втора алинея от него,
         като има предвид, че:
         
                     (1)
                  
                  
                     В резултат на пандемията от COVID-19 и значителните ограничения на придвижването, наложени в държавите членки, всички държави членки са изправени пред извънредни административни затруднения, свързани със своевременното планиране и изпълнение на изисквания брой проверки на място.
                  
               
                     (2)
                  
                  
                     С оглед на безпрецедентния характер на тези обстоятелства беше необходимо посочените затруднения да бъдат облекчени чрез дерогация от различни регламенти за изпълнение, приложими в областта на общата селскостопанска политика, по отношение на някои административни проверки и проверки на място.
                  
               
                     (3)
                  
                  
                     В Регламент за изпълнение (ЕС) 2020/532 на Комисията (4) са предвидени дерогации от, inter alia, регламенти за изпълнение (ЕС) № 809/2014 (5), (ЕС) № 180/2014 (6) и (ЕС) № 181/2014 (7) на Комисията.
                  
               
                     (4)
                  
                  
                     В член 22 от Регламент за изпълнение (ЕС) № 180/2014 и член 20 от Регламент за изпълнение (ЕС) № 181/2014 се предвижда, че във всички подходящи случаи съответните държави членки използват интегрираната система за администриране и контрол, когато извършват проверки на специфичните мерки за селското стопанство в най-отдалечените региони на Съюза и малките острови в Егейско море. Следователно дерогациите, посочени в глава I от Регламент за изпълнение (ЕС) 2020/532 по отношение на проверките, извършвани в интегрираната система за администриране и контрол по отношение на директните плащания и кръстосаното съответствие, се прилагат mutatis mutandis за тези проверки.
                  
               
                     (5)
                  
                  
                     Тъй като някои проверки на място на специфични мерки за селското стопанство в най-отдалечените райони на Съюза и малките острови в Егейско море обаче се извършват извън интегрираната система за администриране и контрол, дерогациите, предвидени в глава II от Регламент за изпълнение (ЕС) 2020/532, изглежда бяха недостатъчни за преодоляване на затрудненията, възникнали при извършването на проверките на място с необходимата точност и в рамките на срока, особено като се вземе предвид географската отдалеченост на най-отдалечените региони.
                  
               
                     (6)
                  
                  
                     Поради това е целесъобразно обхватът на дерогациите, посочени в глава II от Регламент за изпълнение (ЕС) 2020/532, да бъде разширен, така че да включва използването на алтернативни доказателства и/или адаптирани срокове, при условие че те могат да послужат за проверка на правилното прилагане на мерките, като същевременно се запази подходящо ниво на увереност.
                  
               
                     (7)
                  
                  
                     Тъй като в настоящия регламент се предвижда допълнителна дерогация от регламенти за изпълнение (ЕС) № 180/2014 и (ЕС) № 181/2014 по отношение на референтната 2020 година поради пандемията от COVID-19, той следва да влезе в сила в деня на публикуването му в Официален вестник на Европейския съюз и да се прилага с обратно действие, считано от същата дата като Регламент за изпълнение (ЕС) 2020/532.
                  
               
                     (8)
                  
                  
                     В член 59, параграф 5 от Регламент (ЕС) № 1306/2013 се предвижда, че държавите членки следва да гарантират минимално ниво на проверки на място, което е необходимо за ефективното управление на рисковете, и при необходимост да повишат това минимално ниво. Като се имат предвид естеството на тези задължения и пропорционалността на усилията за контрол в условията на пандемията от COVID-19, на държавите членки, които използват предвидените в Регламент за изпълнение (ЕС) 2020/532 дерогации, следва да се разреши да не вземат предвид — по отношение на следващата референтна година — резултатите от извършените проверки. Увеличението на броя на проверките, които е следвало да се извършат през референтната 2020 година, следва обаче да се реализира чрез съответно увеличение през референтната 2021 година.
                  
               
                     (9)
                  
                  
                     Поради това Регламент за изпълнение (ЕС) 2020/532 следва да бъде съответно изменен.
                  
               
                     (10)
                  
                  
                     Мерките, предвидени в настоящия регламент, са в съответствие със становището на Комитета за директните плащания,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Регламент за изпълнение (ЕС) 2020/532 се изменя, както следва:
            
                        (1)
                     
                     
                        В член 12 се добавят следните параграфи:
                        
                           „5.   Чрез дерогация от член 16, параграф 2 и член 22 от Регламент за изпълнение (ЕС) № 180/2014, когато поради въведените във връзка с пандемията от COVID-19 мерки държавите членки не са в състояние да извършват проверки на място по отношение на специфичните мерки в полза на най-отдалечените региони в съответствие с правилата, определени в посочените членове, държавите членки могат да решат:
                           
                                       а)
                                    
                                    
                                       да заменят проверките на място с използването на нови технологии, включително геомаркирани снимки, снимки с посочена дата, доклади от наблюдение с дронове с посочени дати, видеоконференции с бенефициерите или всякакви имащи отношение документни доказателства, които биха могли да бъдат от помощ при проверката на правилното изпълнение на мерките;
                                    
                                 
                                       б)
                                    
                                    
                                       да извършват тези проверки по отношение на референтната 2020 година по всяко време на годината, доколкото те продължават да дават възможност за проверка на условията за допустимост, включително след извършване на окончателното плащане.
                                    
                                 Държавите членки, които използват предвидените в първата алинея дерогации, и по-специално които променят графика за извършване на проверките или намаляват броя им, определят процедури за използване на алтернативна методика, така че да се запази необходимото ниво на увереност относно законосъобразността и редовността на разходите и спазването на изискванията и стандартите за кръстосано съответствие.
                        
                        
                           6.   Резултатите от проверките, извършени в съответствие с параграфи 2 и 4 от настоящия член, не се вземат предвид за следващата референтна година за целите на член 59, параграф 5 от Регламент за изпълнение (ЕС) № 1306/2013. Увеличението на броя на проверките, които е следвало да се извършат през референтната 2020 година съгласно член 59, параграф 5 от посочения регламент, се реализира чрез съответно увеличение през референтната 2021 година.“;
                        
                     
                  
                        (2)
                     
                     
                        В член 13 се добавят следните параграфи:
                        
                           „5.   Чрез дерогация от член 13, параграф 2 и член 20 от Регламент за изпълнение (ЕС) № 181/2014, когато поради въведените във връзка с пандемията от COVID-19 мерки Гърция не е в състояние да извършва проверки на място по отношение на специфичните мерки в полза на малките острови в Егейско море в съответствие с правилата, определени в посочените членове, Гърция може да реши:
                           
                                       а)
                                    
                                    
                                       да замени проверките на място с използването на нови технологии, включително геомаркирани снимки, снимки с посочена дата, доклади от наблюдение с дронове с посочени дати, видеоконференции с бенефициерите или всякакви имащи отношение документни доказателства, които биха могли да бъдат от помощ при проверката на правилното изпълнение на мерките;
                                    
                                 
                                       б)
                                    
                                    
                                       да извършват тези проверки по отношение на референтната 2020 година по всяко време на годината, доколкото те продължават да дават възможност за проверка на условията за допустимост, включително след извършване на окончателното плащане.
                                    
                                 Когато използва предвидените в първата алинея дерогации, и по-специално когато променя графика за извършване на проверките или намалява броя им, Гърция определя процедури за използване на алтернативна методика, така че да се запази необходимото ниво на увереност относно законосъобразността и редовността на разходите и спазването на изискванията и стандартите за кръстосано съответствие.
                        
                        
                           6.   Резултатите от проверките, извършени в съответствие с параграфи 2 и 4 от настоящия член, не се вземат предвид за следващата референтна година за целите на член 59, параграф 5 от Регламент за изпълнение (ЕС) № 1306/2013. Увеличението на броя на проверките, които е следвало да се извършат през референтната 2020 година съгласно посочената разпоредба, се реализира чрез съответно увеличение през референтната 2021 година.“
                        
                     
                  
         
            Член 2
            Настоящият регламент влиза в сила в деня на публикуването му в Официален вестник на Европейския съюз.
            
            Той се прилага от 20 април 2020 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 16 февруари 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 549.
         
            (2)  ОВ L 78, 20.3.2013 г., стр. 23.
         
            (3)  ОВ L 78, 20.3.2013 г., стр. 41.
         
            (4)  Регламент за изпълнение (ЕС) 2020/532 на Комисията от 16 април 2020 г. за дерогация по отношение на 2020 г. от регламенти за изпълнение (ЕС) № 809/2014, (ЕС) № 180/2014, (ЕС) № 181/2014, (ЕС) 2017/892, (ЕС) 2016/1150, (ЕС) 2018/274, (ЕС) 2017/39, (ЕС) 2015/1368 и (ЕС) 2016/1240 по отношение на някои административни проверки и проверки на място, приложими в областта на общата селскостопанска политика (ОВ L 119, 17.4.2020 г., стр. 3).
         
            (5)  Регламент за изпълнение (ЕС) № 809/2014 на Комисията от 17 юли 2014 г. за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол, мерките за развитие на селските райони и кръстосаното съответствие (ОВ L 227, 31.7.2014 г., стр. 69).
         
            (6)  Регламент за изпълнение (ЕС) № 180/2014 на Комисията от 20 февруари 2014 г. за определяне на правила за прилагането на Регламент (ЕС) № 228/2013 на Европейския парламент и на Съвета за определяне на специфични мерки за селското стопанство в най-отдалечените региони на Съюза (ОВ L 63, 4.3.2014 г., стр. 13).
         
            (7)  Регламент за изпълнение (ЕС) № 181/2014 на Комисията от 20 февруари 2014 г. за определяне на правила за прилагането на Регламент (ЕС) № 229/2013 на Европейския парламент и на Съвета за определяне на специфични мерки в областта на селското стопанство по отношение на малките острови в Егейско море (ОВ L 63, 4.3.2014 г., стр. 53).